
Egyes DNS vírusok monitorozása Budapest környéki béka populációkban

Kulcsszavak: Ranavirus;Ranid_herpesvirus-3;Circovirus;Endogén;Kétéltű
A kétéltűek populációi világszerte drasztikusan zsugorodnak vagy eltűnnek. A közismert
környezeti okok mellett, ebben fertőző betegségek, köztük vírusok is, jelentős szerepet
játszanak. A ranavírusok súlyos lokális elhullásokat okozhatnak, s Magyarországon előforduló
kétéltűekben is kimutatták már ezeket, igaz csupán az érzékeny qPCR módszerrel, így genetikai
jellemzésük nem történt meg. Az elmúlt évtizedben két új béka herpeszvírust írtak le NyugatEurópa több országából, s e fertőzésekre utaló tüneteket már itthon is jelentettek, ám a
kórokozó(k) kimutatása és karakterizálása nélkül. Világszerte kétéltűekből mindössze néhány
fajban írtak le eddig részleges cirkovírus szekvenciát, két esetben bizonyítottan a gazda
genomjába beépült maradványokat, ún. endogén vírusokat, de ez idáig még nem publikáltak
belőlük teljes genommal rendelkező, fertőző (exogén) cirkovírust. Vizsgálatunk célja volt, hogy
frissen gyűjtött tamponmintákból a fenti 3 víruscsoport képviselőit mutassuk ki polimeráz
láncreakció (PCR) segítségével és genetikailag jellemezzük ezeket. Mintáinkat 14 Budapest
közeli élőhelyről gyűjtöttük, összesen 56 barna varangy (Bufo bufo) és 48 erdei béka (Rana
dalmatina) egyedből. A ranavírus esetében a fő kapszid fehérje génjét, a herpeszvírusok
esetében a DNS-polimeráz gént, a cirkovírus esetében a rep gént célozta a szűréshez használt
PCR. További primereket terveztem, hogy ranid herpeszvírus egy variábilisabbnak vélt génjét
(ORF97) teljes hosszában feltárjuk, valamint, hogy a cirkovírus teljes genomját megismerjük
(vagy endogén voltát igazoljuk). Ranavírust egyetlen erdei béka egyedből sikerült kimutatni, s
meglepő módon egy eddig csak halakból kimutatott törzset. Ranid herpeszvírus-3 jelenlétét
négy különböző élőhelyről származó 12 erdei békában igazoltuk. A két génből nyert (1200 és
3750 bp) szekvenciák alapján e hazai törzs 3 %-ban tér el a nyugat-európai prototípustól.
Bufonid herpeszvírust két élőhelyről, 1-1 varangyból detektáltunk, ezek rövid szekvenciája
azonos volt a svájci prototípuséval. Varangy mintákat vizsgálva 10 állatból mutattuk ki
részleges cirkovírus rep gén jelenlétét és jellemeztük szekvencia variánsait. Saját primerekkel
igazoltuk e cirkovírus endogén voltát, és azonosítottuk az integráció helyét a gazda
kromoszómán. Erdei béka mintáknál, egy eddig ismeretlen ciklovírus kimutatását is
eredményezte a vizsgálat.



